text: मुनगंटीवार ने कहा कि गांधी की आलोचना मुद्दे पर ‘उनकी जानकारी की कमी की वजह से उपजी है’ और उन्होंने इस बात पर जोर दिया कि एक मंत्री के तौर पर न तो उनके पास और न ही उनके विभाग के किसी भी सचिव के पास इस तरह की हत्या का आदेश देने का अधिकार होता है। उन्होंने कहा कि ऐसे फैसले राष्ट्रीय बाघ संरक्षण अधिकरण (एनटीसीए) के दिशा-निर्देशों के तहत लिए जाते हैं। मुनगंटीवार ने कहा, उन्हें (गांधी को) जानवरों से प्रेम है। हालांकि वे महिला और बाल विकास मंत्री हैं। मुझे उन महिलाओं के बारे में सोचना था जिन्हें बाघिन ने अपना शिकार बनाया था। राज्य के वरिष्ठ मंत्री ने कहा कि अगर गांधी सही समझें तो वे एनटीएस के दिशा-निर्देशों में बदलाव का सुझाव दे सकती हैं। मुनगंटीवार और गांधी दोनों ही भारतीय जनता पार्टी से जुड़े हैं।